Prienų rajono savivaldybės tarybai

**SPRENDIMO ,,DĖL PRIENŲ RAJONO SAVIVALDYBĖS 2019 METŲ BIUDŽETO VYKDYMO IR KONSOLIDUOTŲJŲ FINANSINIŲ ATASKAITŲ RINKINIŲ PATVIRTINIMO“ PROJEKTO AIŠKINAMASIS RAŠTAS**

2020-08-17

Prienų rajono savivaldybė, kaip juridinis asmuo, turi savo kodą, kuriuo naudojasi savivaldybės administracija ir savivaldybės administracijos struktūrinis padalinys – Finansų skyrius, kurio paskirtis įvertinti savivaldybės finansinę padėtį, organizuoti ir rengti savivaldybės biudžetą, tvarkyti iždo apskaitą, sudaryti metinius biudžeto vykdymo, žemesnio lygio fondo finansinį ir aukštesnio lygio konsoliduotųjų finansinių ataskaitų rinkinius.

Prienų rajono savivaldybės administracija turi:

6 kontroliuojamas viešąsias įstaigas, kurių valdomų akcijų (dalininko įnašų) dalis sudaro 100 proc.,

1 VšĮ ,,Prienai“, kurios valdomų akcijų dalis sudaro 52,38 proc.,

1 VšĮ ,,Kauno plėtros agentūra“, kurios valdomų akcijų dalis sudaro 4,75 proc.;

3 kontroliuojamas uždarąsias akcines bendroves (UAB ,,Prienų vandenys“ ir UAB ,,Prienų butų ūkis“, kurių valdomų akcijų (dalininko įnašų) dalis sudaro 100 proc., AB ,,Prienų šilumos tinklai“, kurios valdomų akcijų dalis – 96,76 proc.);

1 asocijuotąjį subjektą (UAB Alytaus regiono atliekų tvarkymo centras, kurio valdomų akcijų (dalininko įnašų) dalis sudaro 15 proc.;

1 VšĮ ,,Meninė drožyba“, kurios valdomų akcijų dalis – 10 proc.;

1 išteklių fondą;

34 kontroliuojamas biudžetines įstaigas.

Vadovaujantis Lietuvos Respublikos viešojo sektoriaus atskaitomybės įstatymo, Lietuvos Respublikos biudžeto sandaros įstatymo, viešojo sektoriaus apskaitos ir finansinės atskaitomybės standartų biudžetinėse įstaigose ir kitų Lietuvos Respublikos teisės aktų, reglamentuojančių viešojo sektoriaus subjektų grupių konsoliduotųjų finansinių ataskaitų parengimą, nuostatomis, parengti Prienų rajono savivaldybės biudžeto vykdymo ir konsoliduotųjų finansinių ataskaitų rinkiniai už 2019 metus.

**BIUDŽETO VYKDYMO ATASKAITŲ RINKINYS**

Prienų rajono savivaldybės metinį biudžeto vykdymo ataskaitų rinkinį parengė Prienų rajono savivaldybės Finansų skyrius. Biudžeto vykdymo ataskaitose informacija pateikta ūkinių operacijų ir įvykių apskaitai pritaikius pinigų principą. Panaudoti 34 biudžetinių įstaigų ir Savivaldybės administracijos Finansų skyriaus (Iždo) biudžeto vykdymo ataskaitų duomenys.

Savivaldybės 2019 metų biudžeto vykdymo ataskaitų rinkinį sudarė:

biudžeto vykdymo ataskaita;

biudžeto išlaidų pagal programas panaudojimo ataskaita;

biudžeto išlaidų pagal asignavimų valdytojus panaudojimo ataskaita.

Prienų rajono savivaldybės funkcijoms vykdyti 2019 metais gauta 33790,0 tūkst. Eur biudžeto pajamų ir 290,4 tūkst. Eur panaudota ilgalaikių paskolų bei 871,8 tūkst. Eur nukreiptas metų pradžios lėšų likutis 2019 m. išlaidoms dengti, kurios nelaikomos pajamomis, o yra tik asignavimų finansavimo šaltinis. Programoms vykdyti išleista 34055,7 tūkst. Eur asignavimų.

Savivaldybė 2019 metais vykdė 7 programas:

Ugdymo kokybės ir mokymosi aplinkos užtikrinimo programą, kurios tikslas užtikrinti visuotinį aukštos kokybės švietimo paslaugų prieinamumą savivaldybėje;

Socialinės paramos ir sveikatos apsaugos paslaugų kokybės gerinimo programą, kurios tikslas užtikrinti gyventojams kokybiškas ir prieinamas švietimo, sveikatos apsaugos ir socialinės paramos paslaugas;

Kultūros, sporto, jaunimo ir bendruomenės veiklos aktyvinimo programą, kurios tikslas skatinti gyventojų kultūrinį ir fizinį aktyvumą, remti bendruomeninių ir jaunimo organizacijų veiklą;

Savivaldybės pagrindinių funkcijų vykdymo ir valdymo tobulinimo programą, kurios tikslas užtikrinti sklandų savivaldybės darbo organizavimą ir įgyvendinamų funkcijų vykdymą;

Aplinkos apsaugos, verslo rėmimo ir kaimo plėtros programą, kurios tikslas sudaryti palankias ūkininkavimo sąlygas ir skatinti verslo plėtrą rajone; užtikrinti savivaldybės gyventojams saugią ir ekologiškai švarią aplinką;

Viešosios infrastruktūros ir priežiūros plėtros programą, kurios tikslas kurti kokybišką ir patrauklią gyvenamąją, turizmo ir verslo aplinką;

Investicijų programą, kurios tikslas skatinti darnią rajono teritorinę plėtrą, modernizuojant viešuosius pastatus, erdves ir infrastruktūrą bei įgyvendinant aplinkos apsaugos rėmimo priemones; didinti savivaldybės veiklos efektyvumą, stiprinant administracinius gebėjimus ir užtikrinant kryptingą teritorinį vystymą.

Savivaldybės taryba 2019 m. vasario 14 d. sprendimu Nr. T3-22 patvirtino Prienų rajono savivaldybės 2019–2021 metų strateginį veiklos planą, kuriame numatė septynias programas. Strateginis veiklos planas 2019 metais buvo keistas dėl būtinų programų priemonių asignavimų pakeitimų. Savivaldybės taryba, vadovaudamasi Vietos savivaldos, Biudžeto sandaros ir 2019 metų valstybės biudžeto ir savivaldybių biudžetų finansinių rodiklių patvirtinimo įstatymais, 2019 m. vasario 14 d. sprendimu Nr. T3-24 patvirtino Prienų rajono savivaldybės 2019 metų biudžetą –25099,1 tūkst. Eur pajamų ir 25598,5 tūkst. Eur išlaidų. Savivaldybės tarybos sprendimais 2019 metų savivaldybės biudžeto pajamų ir išlaidų planas tikslintas dešimt kartų ir sudarė 33100,9 tūkst. Eur pajamų ir 290,9 tūkst. Eur ilgalaikių paskolų bei 871,8 tūkst. Eur panaudotas metų pradžios lėšų likutis 2019 m. išlaidoms dengti, kurios nelaikomos pajamomis, o yra tik asignavimų finansavimo šaltinis.

**Savivaldybės biudžeto pajamos**

2019 metų biudžeto pajamų planas įvykdytas 102,1 proc. ir į biudžetą per 2019 metus gauta 33100,9 tūkst. Eur pajamų, arba 8001,8 tūkst. Eur daugiau, nei buvo planuota. Investicijų projektams finansuoti pasirašyta sutartis dėl 290,9 tūkst. Eur ilgalaikės paskolos, kurios per 2019 metus panaudota 290,4 tūkst. Eur. Daugiau, nei planuota, gauta gyventojų pajamų mokesčio, mažiau įvykdyta planuotos specialiosios tikslinės dotacijos, nes buvo grąžinta į valstybės biudžetą 24,9 tūkst. Eur nepanaudotų lėšų, iš jų: Socialinių paslaugų priežiūros departamentui prie SADM – 23,7 tūkst. Eur socialinėms išmokoms ir kompensacijoms mokėti ir skaičiuoti, Švietimo, mokslo ir sporto ministerijai – 0,1 tūkst. Eur, Žemės ūkio ministerijai – 0,4 tūkst. Eur, Teisingumo ministerijai pagal programas – 0,1 tūkst. Eur ir kitoms valstybės institucijoms, kurioms grąžinta specialioji tikslinė dotacija, – 0,6 tūkst. Eur.

**Savivaldybės biudžeto išlaidos**

2019 metų biudžeto išlaidų planas įvykdytas 99,4 proc., savivaldybės programoms vykdyti panaudota asignavimų 34055,7 tūkst. Eur, t. y. 207,9 tūkst. Eur mažiau, nei planuota.

2019 metais biudžeto išlaidos, lyginant su 2018 metais, padidėjo 4753,7 tūkst. Eur. Iš jų švietimo – 1972,1 tūkst. Eur, poilsio, kultūros ir religijos – 1304,8 tūkst. Eur, bendrųjų valstybės paslaugų – 22,1 tūkst. Eur, aplinkos apsaugos – 259,3 tūkst. Eur, viešosios tvarkos ir visuomenės apsaugos – 49,9 tūkst. Eur, ekonomikos – 1014,3 tūkst. Eur, socialinės apsaugos – 497,4 tūkst. Eur, sveikatos apsaugos – 91,2 tūkst. Eur, gynybos – 1,8 tūkst. Eur, grąžinta daugiau paskolų – 310,5 tūkst. Eur. Per 2019 m. sumažėjo išlaidos būstui ir komunaliniam ūkiui – 375,6 tūkst. Eur, finansiniam turtui – 20,6 tūkst. Eur, paskoloms grąžinti – 63,0 tūkst. Eur.

**Savivaldybės mokėtinos sumos ir paskolos**

Savivaldybės mokėtinos sumos 2019 m. gruodžio 31 d. sudarė 3168,6 tūkst. Eur, iš jų 2523,2 tūkst. Eur sudarė negrąžintos paskolos. Mokėtinos sumos per metus sumažėjo 6,9 tūkst. Eur. Mokėtinos sumos, kurių įvykdymo terminas praleistas daugiau kaip 45 dienas, sudarė 151,1 tūkst. Eur ir, palyginus su 2018 metais, padidėjo 83,1 tūkst. Eur.

Per 2019 metus paimta 290,4 tūkst. Eur ilgalaikės paskolos investiciniams projektams:

*Prienų krašto muziejaus modernizavimas* – 2,2 tūkst. Eur;

*Prienų r. Stakliškių gimnazijos ikimokyklinio ugdymo skyriaus pastato kapitalinis remontas – 22,1 tūkst. Eur;*

*Geriamo vandens tiekimo sistemos įrengimas Vėžionių kaime* – 24,0 tūkst. Eur;

*Darželio-mokyklos (Kauno g. 2C Prienai) modernizavimas* – 242,1 tūkst. Eur.

Per 2019 metus grąžinta 310,5 tūkst. Eur paskolų: AB SEB bankui – 112,0 tūkst. Eur, AB Luminor bankui – 47,8 tūkst. Eur, AB ,,Swedbank“ – 38,3 tūkst. Eur, AB Šiaulių bankui – 13,1 tūkst. Eur ir Finansų ministerijai (paskola valstybės vardu) – 99,3 tūkst. Eur. Nuo metų pradžios sumokėta 55,3 tūkst. Eur palūkanų. 2019 m. gruodžio 31 d. negrąžintų paskolų likutis buvo 2523,2 tūkst. Eur. Savivaldybės skola neviršijo nustatytų skolinimosi limitų.

**KONSOLIDUOTŲJŲ FINANSINIŲ ATASKAITŲ RINKINYS**

Prienų rajono savivaldybės metinį konsoliduotųjų finansinių ataskaitų rinkinį parengė Prienų rajono savivaldybės administracijos Finansų skyrius. Ataskaitoje panaudoti 34 biudžetinių įstaigų, 7 viešųjų įstaigų ir iždo finansinių ataskaitų duomenys. Vidutinis darbuotojų skaičius per ataskaitinį laikotarpį – 1914. Per 2019 metus likviduotų ar reorganizuotų įstaigų nebuvo. Konsolidavimo procedūros apima visų nurodytų subjektų finansinių ataskaitų turto straipsnių sudėtį, informaciją apie tarpusavio operacijų įtaką ir rezultatus, tarpusavio ūkinių operacijų įtakos eliminavimą bei papildomus pataisymus.

Šiame ataskaitų rinkinyje, skirtingai negu biudžeto vykdymo ataskaitose, informacija pateikta ūkinių operacijų ir įvykių apskaitai pritaikius kaupimo principą, pagal kurį pajamos registruojamos tada, kai jos uždirbamos, o sąnaudos – tada, kai jos padaromos, neatsižvelgiant į pinigų gavimą ar išmokėjimą.

**Prienų rajono savivaldybės konsoliduotosios finansinės būklės ataskaitos pagrindiniai straipsniai pagal 2019 m. gruodžio 31 d. duomenis, tūkst. Eur**

|  |  |  |  |
| --- | --- | --- | --- |
| **Eil. Nr.** | **Straipsniai** | **Paskutinė ataskaitinio laikotarpio diena** | **Paskutinė praėjusio ataskaitinio laikotarpio diena** |
| 1 | 2 | 3 | 4 |
| A | ILGALAIKIS TURTAS | 67735,29 | 62459,79 |
| B | BIOLOGINIS TURTAS |  |  |
| C | TRUMPALAIKIS TURTAS | 6465,33 | 5360,74 |
|  | IŠ VISO TURTO | 74200,62 | 67820,52 |
| D | FINANSAVIMO SUMOS | 44849,16 | 40838,45 |
| E | ĮSIPAREIGOJIMAI | 6594,17 | 5776,59 |
| F | GRYNASIS TURTAS | 22756,79 | 21205,48 |
| G | MAŽUMOS DALIS | 0,50 |  |
|  | IŠ VISO FINANSAVIMO SUMŲ, ĮSIPAREIGOJIMŲ, GRYNOJO TURTO IR MAŽUMOS DALIES | 74200,62 | 67820,52 |

Visas savivaldybės konsoliduotas turtas, parodytas finansinės būklės ataskaitoje, 2019 m. gruodžio 31 d. – 74200,62 tūkst. Eur ir yra 6380,09 tūkst. Eur didesnis negu 2018 m. Didžiausia dalimi padidėjo ilgalaikis materialusis turtas – 5368,48 tūkst. Eur. Ilgalaikis materialusis turtas sudaro 58558,17 tūkst. Eur (85,45 proc.) ir yra 5368,48 tūkst. Eur didesnis negu 2018 m., ilgalaikis nematerialusis turtas – 39,37 tūkst. Eur (0,06 proc.) ir yra 43,37 tūkst. Eur mažesnis negu 2018 m. Didžiausią ilgalaikio materialiojo turto dalį sudarė pastatai 26571,95 tūkst. Eur, kurių vertė, palyginus su 2018 m., padidėjo 784,02 tūkst. Eur; infrastruktūros ir kiti statiniai – 17443,87 tūkst. Eur, kurių vertė, palyginus su 2018 m., padidėjo 826,87 tūkst. Eur; nebaigta statyba ir išankstiniai mokėjimai – 11747,65 tūkst. Eur, palyginus su 2018 m., padidėjo 3745,00 tūkst. Eur; žemė – 74,13 tūkst. Eur.

Ilgalaikio finansinio turto didžiausią dalį sudaro investicijos į kontroliuojamus ne viešojo sektoriaus subjektus (uždaroji akcinė bendrovė ,,Prienų butų ūkis“, uždaroji akcinė bendrovė ,,Prienų vandenys“, akcinė bendrovė ,,Prienų šilumos tinklai“ ir asocijuotieji subjektai) – 9117,73 tūkst. Eur. Palyginus su 2018 m., ilgalaikis finansinis turtas sumažėjo 22,12 tūkst. Eur.

Trumpalaikis turtas 2019 m. sudarė 6465,33 tūkst. Eur (8,71 proc. viso turto) ir yra 1104,59 tūkst. Eur didesnis negu 2018 m. Didžiąją dalį trumpalaikio turto sudarė per vienerius metus gautinos sumos 3576,27 tūkst. Eur (55,31 proc.) ir yra 819,18 tūkst. Eur (29,71 proc.) didesnės negu 2018 m., pinigai ir pinigų ekvivalentai sudarė 2203,04 tūkst. Eur, t. y. 178,35 tūkst. Eur (8,81 proc.) daugiau negu 2018 m.

Savivaldybės ir savivaldybei priskirtų valstybės funkcijų vykdymas finansuojamas ne tik iš savivaldybės gaunamų pajamų (surenkamų mokesčių ir kitų pajamų), gauto finansavimo iš valstybės biudžeto, bet ir iš kitų biudžetų bei fondų gaunamų finansavimo sumų (Europos Sąjungos, užsienio valstybių ir tarptautinių organizacijų bei Lietuvos ir užsienio paramos fondų). Per 2019 metus iš valstybės biudžeto gauta finansavimo sumų 18629,37 tūkst. Eur (2018 m. 17408,89 tūkst. Eur). Didžiąją finansavimo sumų dalį sudaro specialiosios dotacijos lėšos mokinio krepšeliui finansuoti, taip pat specialiosios dotacijos valstybinėms (valstybės perduotoms savivaldybėms) funkcijoms atlikti. Savivaldybės administracija per 2019 m. perdavė ne grupės subjektams 51,82 tūkst. Eur finansavimo sumų (globos namams ir kitiems VSS). Nepanaudotų finansavimo sumų grąžino savivaldybės administracija – 33,64 tūkst. Eur (0,48 tūkst. Eur grąžino Jaunimo reikalų departamentui, 0,16 tūkst. Eur – VšĮ Būsto energijos taupymo agentūrai, 0,08 tūkst. Eur – Lietuvos Respublikos sveikatos apsaugos ministerijai, 32,93 tūkst. Eur – Socialinių paslaugų priežiūros departamentui). Savivaldybės iždas grąžino – 24,93 tūkst. Eur nepanaudotų finansavimo sumų.

Iš Europos Sąjungos, užsienio valstybių ir tarptautinių organizacijų gauta finansavimo sumų 4070,43 tūkst. Eur (2018 m. 9348,79 tūkst. Eur) ir iš kitų šaltinių – 450,73 tūkst. Eur (2018 m. 1893,66 tūkst. Eur).

2019 m. savivaldybės konsoliduotieji įsipareigojimai sudarė 6594,17 tūkst. Eur ir yra 817,58 tūkst. Eur (12,40 proc.) didesni negu 2018 m. Ilgalaikiai įsipareigojimai sudarė 2537,94 tūkst. Eur (0,37 proc. didesni negu 2018 m.), trumpalakiai įsipareigojimai sudarė 4056,23 tūkst. Eur (arba 24,88 proc. didesni negu 2018 m.). Trumpalaikiai įsipareigojimai sudarė 61,51 proc. visų įsipareigojimų, iš kurių didžiausią dalį sudarė sukauptos mokėtinos sumos 1834,22 tūkst. Eur (45,22 proc.), tiekėjams mokėtinos sumos 981,70 tūkst. Eur (24,20 proc.), mokėtinos socialinės išmokos 535,92 tūkst. Eur (13,21 proc.) ir ilgalaikių įsipareigojimų einamųjų metų dalis 371,03 tūkst. Eur (9,15 proc.).

Savivaldybės grynasis turtas 2019 m. pabaigoje sudarė 22756,79 tūkst. Eur ir yra 1551,31 tūkst. Eur didesnis negu 2018 m. (2018 m. – 21205,48 tūkst. Eur). Savivaldybės grynasis turtas sudarė 30,67 proc. (2018 m. – 31,27 proc.) nuo bendros savivaldybės turto sumos. Grynąjį turtą sudaro nepanaudoto turto, įsigyto iš uždirbtų pajamų, likutis, turtas, apskaitytas tikrąja verte, išankstiniai mokėjimai.

Ataskaitinio laikotarpio pabaigoje į savivaldybės grynąjį turtą įtraukta nuosavybės metodo įtaka – 240,02 tūkst. Eur (2018 m. – 261,59 tūkst. Eur). Nuosavybės metodo įtakos ataskaitinio laikotarpio rezultatas parodo savivaldybės kontroliuojamų ir asocijuotųjų ne viešojo sektoriaus subjektų ataskaitinio laikotarpio rezultatą, tenkantį savivaldybei. Per 2019 metus nuosavybės metodo įtaka sumažėjo dėl mažesnio kontroliuojamų ne viešojo sektoriaus subjektų uždirbto einamųjų metų pelno.

Tikrosios vertės rezervo likutis ataskaitinio laikotarpio pabaigoje sudarė 362,95 tūkst. Eur (2018 m. – 416,46 tūkst. Eur). Tikrosios vertės rezervo sumažėjimą lėmė žemės, kilnojamųjų ir nekilnojamųjų kultūros vertybių tikrosios vertės pokytis.

Savivaldybės konsoliduotoje veiklos rezultatų ataskaitoje pateikta informacija apie savivaldybės per metus uždirbtas pajamas ir turėtas sąnaudas bei rezultatus.

**2019 m. savivaldybės konsoliduotosios veiklos rezultatų ataskaitos pagrindiniai straipsniai, tūkst. Eur**

|  |  |  |  |
| --- | --- | --- | --- |
| **Eil. Nr.** | **Straipsniai** | **Ataskaitinis laikotarpis** | **Praėjęs ataskaitinis laikotarpis** |
| A | PAGRINDINĖS VEIKLOS PAJAMOS | 43627,06 | 41563,60 |
| B | PAGRINDINĖS VEIKLOS SĄNAUDOS | -42039,87 | -40694,97 |
| C | PAGRINDINĖS VEIKLOS PERVIRŠIS AR DEFICITAS | 1587,19 | 868,64 |
| D | KITOS VEIKLOS REZULTATAS | 117,66 | 77,28 |
| E | FINANSINĖS IR INVESTICINĖS VEIKLOS REZULTATAS | -27,85 | -34,24 |
| F | APSKAITOS POLITIKOS KEITIMO IR ESMINIŲ APSKAITOS KLAIDŲ TAISYMO ĮTAKA | -121,71 | -1,57 |
| G | GRYNASIS PERVIRŠIS IR DEFICITAS PRIEŠ NUOSAVYBĖS METODO ĮTAKĄ | 1555,28 | 910,11 |
| H | NUOSAVYBĖS METODO ĮTAKA | -21,24 | 72,17 |
| I | GRYNASIS PERVIRŠIS IR DEFICITAS | 1534,04 | 982,28 |
| I | TENKANTIS KONTROLIUOJANČIAM SUBJEKTUI | 1534,04 | 982,28 |

2019 m. pagrindinės veiklos pajamos, palyginus su 2018 m., padidėjo 2063,46 tūkst. Eur. Didžiausią pajamų dalį sudarė pagrindinės veiklos kitos pajamos 24476,71 tūkst. Eur (56,10 proc.) ir yra 2090,50 tūkst. Eur didesnės negu 2018 m. Savivaldybės mokesčių pajamos sudarė 14856,23 tūkst. Eur ir buvo 988,44 tūkst. Eur (7,13 proc.) didesnės negu 2018 m. (daugiau surinkta gyventojų pajamų mokesčio, žemės mokesčio ir nekilnojamojo turto mokesčio). Finansavimo pajamos sudarė 19150,35 tūkst. Eur ir, palyginus su 2018 m., buvo tik 27,05 tūkst. Eur mažesnės.

Pagrindinės veiklos sąnaudos veiklos rezultatų ataskaitoje pateiktos pagal valstybės funkciją, o aiškinamojo rašto pastaboje ,,Ataskaitinio laikotarpio informacija pagal veiklos segmentus“ – pagal valstybės funkciją ir pobūdį. 2019 m. pagrindinės veiklos sąnaudos siekė 42039,87 tūkst. Eur ir yra 1344,90 tūkst. Eur (3,20 proc.) didesnės negu 2018 metais. Didžiausią dalį pagrindinės veiklos sąnaudų sudarė švietimo (12704,46 tūkst. Eur) ir socialinės apsaugos (11948,51 tūkst. Eur) sąnaudos ir, palyginus su 2018 metais, švietimo sąnaudos padidėjo 1503,87 tūkst. Eur, socialinės apsaugos – 41,53 tūkst. Eur.

Savivaldybės 2019 m. pagrindinės veiklos rezultatas – perviršis siekė 1587,19 tūkst. Eur. Palyginus su 2018 metais perviršis padidėjo 718,55 tūkst. Eur.

Pagrindinės veiklos kitoms pajamoms priskiriamos ugdymo paslaugos, socialinės globos paslaugos, mokamas maitinimas, kitų paslaugų pajamos, kurios 2019 metais sudarė 9620,48 tūkst. Eur. Kitos veiklos pajamoms priskiriamos turto nuomos pajamos, ilgalaikio turto pardavimo rezultatas, administracinių baudų ir kitų baudų, kurios nesusiję su pavėluotais atsiskaitymais, pajamos, kurios 2019 metais sudarė 265,66 tūkst. Eur.

**2019 m. savivaldybės konsoliduotosios pinigų srautų ataskaitos pagrindiniai straipsniai, tūkst. Eur**

|  |  |  |  |
| --- | --- | --- | --- |
| **Eil.Nr.** | **Straipsniai** | **Ataskaitinis laikotarpis** | **Praėjęs ataskaitinis laikotarpis** |
| **A** | PAGRINDINĖS VEIKLOS PINIGŲ SRAUTAI | 6337,35 | 3852,42 |
| B | INVESTICINĖS VEIKLOS PINIGŲ SRAUTAI | -7911,71 | -5127,38 |
| C | FINANSINĖS VEIKLOS PINIGŲ SRAUTAI | 1752,71 | 925,67 |
| D | VALIUTOS KURSŲ PASIKEITIMO ĮTAKA PINIGŲ IR PINIGŲ EKVIVALENTŲ LIKUČIUI |  |  |
|  | **Pinigų ir pinigų ekvivalentų padidėjimas (sumažėjimas)** | 178,35 | -349,29 |
|  | **Pinigai ir pinigų ekvivalentai ataskaitinio laikotarpio pradžioje** | 2024,69 | 2373,98 |
|  | **Pinigai ir pinigų ekvivalentai ataskaitinio laikotarpio pabaigoje** | 2203,04 | 2024,69 |

2019 m. pagrindinės veiklos pinigų srautų įplaukos sudarė 46607,56 tūkst. Eur, palyginus su 2018 m., padidėjo 5646,48 tūkst. Eur (2018 m. – 40961,08). Didžiausią dalį sudarė finansavimo iš valstybės biudžeto pinigų srautų įplaukos 18229,80 tūkst. Eur (39,11 proc.), palyginus su 2018 m., padidėjo 1071,43 tūkst. Eur. Pinigų srautų įplaukos iš mokesčių sudarė 15085,61 tūkst. Eur (32,37 proc.), palyginus su 2018 m., padidėjo 961,10 tūkst. Eur, už suteiktas paslaugas 8393,49 tūkst. Eur, 2018 m. – 7100,91 tūkst. Eur. Pagrindinės veiklos pinigų srautų išmokų suma pagal savivaldybės atliekamas funkcijas sudarė 38515,83 tūkst. Eur (3394,05 tūkst. Eur daugiau negu 2018 m). Didžiausia dalis pagrindinės veiklos išmokų teko švietimo 11968,81 tūkst. Eur (31,08 proc.) ir socialinės apsaugos 11183,22 tūkst. Eur (29,04 proc.) funkcijoms vykdyti.

Per 2019 metus pinigų srautų įplaukos iš gautų paskolų sudarė 290,43 tūkst. Eur. Grąžintos paskolos 310,54 tūkst. Eur. Didžiausios investicinės veiklos išmokos buvo padarytos ilgalaikiam ir biologiniam turtui įsigyti – 7911,71 tūkst. Eur.

Rengdamas savivaldybės konsoliduotųjų finansinių ataskaitų rinkinį Finansų skyrius vadovavosi savivaldybės viešojo sektoriaus subjektų finansinėse ataskaitose pateikta informacija. Savivaldybės konsoliduotųjų finansinių ataskaitų rinkinyje pateiktos pagrindinės veiklos pajamos ir sąnaudos nėra tiesiogiai palyginamos su įplaukomis ir išlaidomis savivaldybės biudžeto vykdymo ataskaitų rinkinyje dėl šių priežasčių:

1. sąnaudų klasifikacija skiriasi nuo išlaidų klasifikacijos;

2. dalis sąnaudų yra finansuojama ne iš savivaldybės biudžeto, o iš kitų biudžetų (pavyzdžiui, darbo užmokestis sveikatos apsaugos funkcijai finansuojamas iš Privalomojo sveikatos draudimo fondo biudžeto), todėl sąnaudos finansinėse ataskaitose yra didesnės negu savivaldybės biudžeto vykdymo ataskaitose parodytos išlaidos;

3. skiriasi į finansinių ataskaitų rinkinį įtrauktų subjektų skaičius.

Finansų skyriaus vedėja Jurgita Čerkauskienė